T L A Č O V Á S P R Á V A

**Titul výstavy:**  Varianty ticha  
**Vystavujúci autor:** Imre Bak **Miesto konania:** Koppelova vila, Galéria Jána Koniarka v Trnave, Zelený kríček 3, Trnava  
**Kurátor:**  Áron Fenyvesi, Vladimír Beskid  
**Otvorenie výstavy:** 18.5. (Št) 2023 o 18.00h

Galéria Jána Koniarka predstavuje výber z posledných dvoch monumentálnych maliarskych sérií zosnulého Imreho Baka (1939-2022), ktorý patril medzi najvplyvnejšie osobnosti maďarského maliarstva za posledných šesť desaťročí. Tento umelec sa ako významný príslušník svojej generácie objavil v polovici 60. rokov 20. storočia. Imre Bak na začiatku svojej kariéry vytvoril vlastnú maliarsku odpoveď na americké a nemecké hnutia hard-edge a minimalizmu. Počas nasledujúcich desaťročí Bak sústavne rozvíjal formálny jazyk post maliarskej abstrakcie vyvažujúc tradície miestnej avantgardy s neustále sa meniacim jazykom súčasnej maľby. Počas kariéry trvajúcej viac ako polstoročie bol jeho maliarsky program rozmanitý a zároveň bezkonkurenčne konzistentný. S nesmiernou pokorou k maľbe dokázal neustále otvárať nové obzory a syntetizovať svoje predchádzajúce motívy do nových, čím prepojil jednotlivé fázy svojej tvorby.

Jadrom Bakovej sólovej výstavy v Trnave sú jeho posledné dve maliarske série vytvorené v rokoch 2021 a 2022. Celá séria „Varianty ticha“ je presiaknutá bledo tónovanými farbami. Nikdy predtým nezohrávala biela farba v tvorbe Imreho Baka takú kľúčovú úlohu, ani ju autor tak nezdôrazňoval v popredí svojich obrazov. Čistá biela rozjasňuje túto sériu ako alegória a zdroj mystického svetla, ktoré presvitá cez všetky svetlé odtiene. Hoci Baka vždy zaujímala metafyzická interpretácia geometrickej abstrakcie, symbolika bielej farby robí jeho skúmanie v tomto smere ešte výraznejším. Bielu možno v jeho obrazoch čítať ako priehľadnosť, priesvitnosť alebo dokonca ako prejav „ničoty“.

Jeho najväčšia maľba dopĺňa sériu „Varianty ticha“, pretože sa tiež zameriava na spojenie bielej farby a svetla. Imre Bak v rozhovore s Hansom Ulrichom-Obrichtom z roku 2018 uviedol: „Aj svetlo je pre mňa mystickou záležitosťou. Proces, keď začínate s farbami, ktoré sú hmotou, a potom skúsite jednu z nich a stane sa farbou. V ďalšom kroku to môže byť aj svetlo alebo tieň, priestorová substancia. Je to pre mňa symbol v umení a zároveň to môže byť symbol v živote: ako sa dá dostať od hmoty, od hmatateľného, k nehmotnému. Veď to je naša úloha aj ako ľudí: vytvoriť z hmotného duchovnú hodnotu.“

Imre Bak vedome namaľoval svoju vôbec poslednú sériu obrazov v roku 2022 ako uzavretie svojej tvorby a ako zhrnutie svojho najnovšieho programu. Na týchto plátnach, ako aj na ďalších počas posledných desaťročí, sa dynamika geometrických plôch mení na umelcom hmatateľnú priestorovosť, navyše sa v obrazoch stávajú rozpoznateľnými portrétne archetypy tvárí. Bak sa síce sústredil na stále maliarske tematiky, ako sú krajiny a portréty, ale zároveň experimentoval s novými kolážovitými kompozíciami a rôznymi štruktúrovanými plochami. V porovnaní s „Varianty ticha“ namaľoval Bak svoju poslednú sériu s oveľa živšou a výraznejšou farebnou paletou. Hlavnou témou série sú vzťahy, najmä v doplňujúcich sa dvojplošných obrazoch a abstraktných tvárach Together 1. a Together 2., ale táto téma je zvýraznená aj na ďalších obrazoch. Dôkazom snahy o nové experimenty je, že Bak aj v poslednej sérii použil úplne novú formu textúry farby, vďaka ktorej sú na niektorých dielach viditeľné jeho ťahy štetcom. Večný totem - inšpirovaný neslávne známym obrazom Gustava Courbeta Pôvod sveta - je posledným dielom tvorby Imreho Baka. Touto výnimočnou maľbou sa zaoberá tajomnými, niekedy až mystickými otázkami života a smrti a ľudskej existencie vôbec.

Imre Bak ukončil štúdium na Maďarskej akadémii výtvarných umení v Budapešti v polovici 60. rokov. Jeho generácia bola v dejinách maďarského umenia označená ako „ generácia Iparterv“, pomenovaná podľa stavebného podniku, ktorý v rokoch 1968 a 1969 hostil ich vlastnoručne zorganizované výstavy. Diela Imreho Baka sa dnes nachádzajú okrem iného v takých významných verejných zbierkach, ako sú galéria Tate Modern v Londýne, Metropolitné múzeum v New Yorku, Múzeum moderny v Štokholme, Národná galéria v Berlíne, MUMOK vo Viedni, Slovenská národná galéria v Bratislave, Múzeum umení v Olomouci a Galéria Umenia Ernesta Zmetáka v Nových Zámkoch. Bak získal počas svojej úspešnej kariéry Kossuthovu a Herderovu cenu. Dokonca v roku 1986 reprezentoval Maďarsko na Bienále v Benátkach.

Áron Fenyvesi